Extremistul olandez Geert Wilders anunță că a obținut un acord pentru o coaliție de guvernare, după șase luni de negocieri
Data actualizării: Data publicării:
Geert Wilders, extremistul olandez al cărui partid a câștigat ultimele alegeri din Olanda, a anunțat, miercuri, că a obținut un acord pentru o coaliție de guvernare cu alte patru partide parlamentare, formațiunile BBB (de orientare pro-agricultori), VVD (partidul viitorului fost prim-ministru Rutte) și NSC (un partid recent fondat cu o orientare anti-corupție). Anunțul vine după aproape șase luni de negocieri.
„Avem un acord între negociatori”, a declarat Wilders. Liderul extremei drepte olandeze nu va conduce, însă, noul guvern.
Acordul a fost convenit de patru partide - Partidul pentru Libertate (PVV), al lui Geert Wilders, formaţiunea BBB (care susţine drepturile agricultorilor), Partidul Conservator Liberal (VVD) şi noul partid anticorupţie NSC.
Deocamdată nu este clar cine ar urma să fie premierul care ar conduce guvernul de coaliţie care urmează să-l înlocuiască pe Mark Rutte, favorit la postul de secretar general al NATO.
Cel mai vehiculat este numele fostului ministru de interne, Ronald Plasterk, care a jucat un rol esenţial în primele negocieri pentru formarea unui guvern după alegerile de la sfârșitul anului trecut. Partidele trebuie, acum, să dezbată acordul cu grupurile lor parlamentare pentru o aprobare definitivă.
În luna martie, cele patru partide au convenit să opteze pentru un guvern parţial tehnocrat, compus din 50% politicieni şi 50% persoane din afara spectrului politic.